**Soňa Čandíková, 2. kategória, poézia**

**ZUŠ Jána Melkoviča, Okružná 9, 064 01 Stará Ľubovňa**

**ČLOVEK**

pieskové zrnko pláva

vo svojich fatamorgánach

spaľujúce slnko vykráda

jeho vnútro

už ho nenadchýna ani

ďaleké more

stále sa obzerá

vo svojich slaných

zrkadlách

**ONTOGENÉZA**

trápiš sa

ja tancujem čardáš

mám pocit

že krásne farby

vajcia vyžierajú zvnútra

v nedeľu zjem aj tak tri

v preplnenom kostole

nasávam vydýchaný vzduch

stále dokola

po roku

je chrám ešte menší

dýcham

vajíčka kúpem

už len v cibuľovom odvare

**STÁLE VO SVOJOM SVET(L)E**

myšlienkové prílivy

skrývajú sypkú realitu

malé vlnky mi so smiechom

šteklia chodidlá

v hlave otázniky

prišla búrka

hromy vykrikujú moje meno

vzorec kofeínu ma postupne ťahá

na povrch môjho obalu

zostávam nepochopená

**VANGOGHGOVA HVIEZDNA NOC**

hustejšia než hmla

vlniace sa sny

plávajú pomedzi hviezdy

obrovský strom

zrazu rastie

o čosi rýchlejšie

chce prevýšiť

mesiac

údolie pomaly zmĺkne

tancuje

iba obloha